**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2023. január 26-i ülésére**

**Javaslat Szombathely Megyei Jogú Város Önkormányzata 2022. évi költségvetéséről szóló 2/2022. (III.1.) önkormányzati rendelet III. számú módosításának megalkotására**

Szombathely Megyei Jogú Város Közgyűlése a 2/2022. (III.1.) önkormányzati rendeletével jóváhagyta Szombathely Megyei Jogú Város Önkormányzata 2022. évi költségvetését, amely a 8/2022. (V.31.) és a 16/2022.(X.6.) önkormányzati rendelettel módosításra került.

A költségvetési rendelet III. számú módosítása tartalmazza a központi támogatásokat, a támogatásértékű működési és felhalmozási bevételekből származó többletbevételeket, a működéshez és felhalmozáshoz kapcsolódó többletbevételeket, a szakmai bizottságok által hozott határozatok alapján történő átcsoportosításokat, a közgyűlési döntések végrehajtását, a saját hatáskörű előirányzat módosítási kérelmeket, és a 2022. évi gazdálkodási év zárását követően a költségvetési források rendezését.

A 2022.évi költségvetési rendelettervezet benyújtásakor bemutatásra került a tervezetnek a 2023.évi költségvetésre gyakorolt hatása. A Közgyűlés 61/2022. (II. 24.) Kgy. sz. határozatával a 2023. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette. Eszerint Szombathely Megyei Jogú Város Önkormányzatának kényszerű ingatlan értékesítésekből befolyt bevételekkel, valamint fegyelmezett gazdálkodással kellett megteremteni a 2022. január 1. napjától vállalt új kötelezettségek (közösségi közlekedés, parkfenntartás) költségvetési forrását, cca. 1,8 Mrd Ft nagyságrendben. Mivel ezen feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek, így 2023. vonatkozásában is.

Ennek lehetőségei az alábbiak lehettek volna 2022.évben:

* más megyei jogú város részére a Kormány által tavalyi évben biztosított, működést segítő kompenzációval azonos összegű kormányzati kompenzáció Szombathely számára (1,38 Mrd Ft),
* a kkv-k számára biztosított 1%-os adókulcs mértékének visszaállítása 2%-ra (cca. 1 Mrd forintot jelentene),
* a szolidaritási adó fizetési kötelezettség csökkentése.

Mivel ezen lehetőségek egyike sem valósult meg, így az Önkormányzat 2022. évi fegyelmezett gazdálkodással, a közgyűlés által elfogadott takarékossági program végrehajtásával, a helyi adóban elért többletbevételekkel, további vagyonértékesítésekkel jelen rendeletmódosításban bemutatott 1.7 Mrd Ft összegű pozitív egyenleggel megteremtette forrását a vállalt kötelezettségek 2023.évi finanszírozására. Mindezeken felül a 2023. évet terhelő inflációs hatás, és a megemelkedett energiaárak okozta milliárdos nagyságrendű feszültség feloldására majd a 2023. évi költségvetésről szóló önkormányzati rendelet lesz hivatott.

A korábban önerőként biztosított források finanszírozására a TOP-6.1.3-15 Szombathelyi Vásárcsarnok felújítása címén 186.246 eFt-ot, a TOP-6.2.1-19-SH-2019-00001 Új bölcsőde építése Szombathelyen címen 101.016 eFt-ot kaptunk szabad forrásként. Ezen összegekből - kiegészítve az egyéb többletbevételekkel - az alábbi feladatokra javasoljuk előirányzat biztosítását:

* Hunyadi-Szőlős-Szent Gellért u. körforgalmi csomópont aszfalt kopóréteg marása/újra aszfaltozása cca. 1.030 m2 nagyságú területen, **25.000 eFt** összegben,
* Brenner T. krt. – Körmendi u. körforgalmi csomópont aszfalt kopóréteg marása/újra aszfaltozása cca. 870 m2 nagyságú területen, **21.000 eFt** összegben
* Vörösmarty-Szent Márton-Hunyadi J. u. csomópontok között aszfalt kopóréteg marása/újra aszfaltozása cca. 6.200 m2 nagyságú területen, **150.000 eFt** összegben,
* Jégpince utca és a Bartók B. körút körforgalom építése **80.000 eFt** összegben,
* Markusovszky u. - Sugár u. - Horváth Boldizsár krt. - Dr. István Lajos krt. körforgalom építése cca. 1.270 m2 nagyságú területen **80.000 eFt** összegben.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelet módosításának tervezete esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendeletmódosítás megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendeletmódosítás megalkotása a szabályozási cél eléréséhez feltétlenül szükséges.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni szíveskedjék.

**Szombathely, 2023. január „ ”**

 **/: Dr. Nemény András :/**